# Arnold Svend Aage Jørgensen

### Fra Wikipedia, den frie encyklopædi

Du har nye beskeder (forskel fra næstsidste redigering).
Mindestenen for Arnold Jørgenesen placeret i Hørmøllen tæt ved jernbanen på sydsiden af Vejle fjord. Klik for stort foto

Arnold Svend Aage Jørgensen (20. april 1917 i Ansager Sogn - 1. maj 1945 i Kolding) var dansk barbermester og frihedskæmper.

Arnolds far var barbermester Alfred Arnold Christlieb Jørgensen (født 6. februar 1884 i Randers), der var gift med Arnolds mor, Johanne Marie (født 6. februar 1895 i Esbjerg). Arnold blev 30. marts 1941 gift med Maja Hansen (født 8. maj 1921 i Vejle).

Arnold Jørgensen gik som barn på Langelinie Skole i Vejle. Han blev udlært som frisør og drev sammen med sin far en barberforretning i Vejle. Under 2. Verdenskrig blev han tilknyttet en sabotagegruppe i Vejle.

Den 29. april 1945 var Danmark stadig besat af Tyskland. Denne dag, blot seks dage før tyskerne kapitulerede i Danmark, udførte den 28-årige barbermester sammen med 13 andre sabotører et sabotage-angreb på banelinien omkring den gamle banetunnel fra 1919 ved Hørmølleskoven, Vindingland lige ned til Vejle Fjords sydside. Tunnellen var bevogtet af fire tyske soldater og under forsøg på at overmande disse blev en større, nærtliggende gruppe tyske soldater alarmeret og kom vagterne til undsætning. Under den efterfølgende ildkamp blev Arnold skudt og såret. Han blev ført til den tyske arrest, Staldgaarden i Kolding, hvor han angiveligt døde den 1. maj 1945.

Familien kunne dog, trods adskillige eftersøgninger, i flere uger ikke at finde liget. Først den 17. maj fandt man, efter et tip, Arnolds lig i et jordhul i et hjørne af Skrydstrup Flyveplads i udkanten af Bevtoft plantage, godt 15 km vest for Haderslev. Han lå her begravet sammen med tre andre, hvoraf to af disse vides at være andre danske sabotører, der var blevet henrettet af det tyske Gestapo.

Den 21. maj 1945 om eftermiddagen blev Arnold Jørgensens jordiske rester bisat i indviet jord på Vejles Nordre Kirkegård (IV kv, litra 1D. nr. 2 - 3.) og bisættelsen blev overværet af flere mennesker end kapellet kunne rumme. Kisten var dækket med Dannebrog og der blev efter salmer, præstens tale og bøn også frembragt mindeord fra sabotagegruppen, soldaterforeningen og den afdødes far, kone og svigerfar. Senere på sommeren, 12. august 1945, blev der, i overværelse af 7-800 mennesker, afsløret en mindesten nær det sted, hvor Arnold Jørgensen blev skudt og såret. Stenen blev blandt andet indviet med disse ord:

...Den sten, hvori Arnold Jørgensens navn er indhugget, skal minde om kampen i den ellers så fredfyldte skovkløft. Arnold Jørgensen var en tapper og modig mand, der satte sit liv ind for Danmarks frihed. Ære være hans minde!'.

## [redigér] Monumenter

- Mindesten på Nordre Kirkegård i Vejle.
- Mindeplade på Langelinieskolen i Vejle.
- Mindesten ved Hørmøllen på Vindingland.

## [redigér] Kilder og litteratur

- Faldne i Danmarks Frihedskamp 1940-45, v/Ib Damgaard Petersen m.fl., Gyldendal 1970, side 226
- Arkivstof: ER., 13.026, D.F.U., 30.935/45, UFF., 517
- Rigsarkivet: Oberstløjtnant 0. J. Feddersens arkiv, oplysninger om modstandsbevægelsen i Vejle.
- Derfor måtte vi sejre, s. 257
- Frit Danmarks Hvidbog, Il, s. 481
- Jørgen Munch Christensen: Undergrunden i Vejle, 1945, s. 56-58, 70.
- Jul i Vejle, 1945, s. 11-12.
- Morgenbladet, 19. maj 1945
- Nationaltidende, 19. maj 1945
- Jyllands-Posten, 19. maj 1945
- Jydske Tidende, 19. maj 1945
- Dannevirke, 18. maj 1945
- Vejle Amts Folkeblad, 7. maj, 12. maj, 18. maj, 19. maj, 22. maj, 9. august og 13. august 1945
- Vejle Socialdemokrat, 7. maj og 9. juni 1945.

## [redigér] Eksterne henvisninger

- Arnold Jørgensens mindesten via Geocaching
- Nationale mindesmærker og mødesteder 1830 - 2000

Hentet fra "http://da.wikipedia.org../../../a/r/n/Arnold_Svend_Aage_J%C3%B8rgensen_7538.html"

Kategorier: Danske modstandsfolk | Danskere i 1900-tallet | Født i 1917 | Død i 1945

##### Views

- Artikel
- Diskussion
- Nuværende version

##### deltagelse

- Velkommen
- Skribentforside
- Projekter
- Seneste ændringer
- Hjælp

##### organisation

- Donation
- Kontakt os

##### Søg